	IZVJEŠĆE O PROVEDENOM SAVJETOVANJU SA JAVNOŠĆU

	Naziv akta o kojem je savjetovanje provedeno: 

Nacrt prijedloga Pravilnika o provedbi postupaka jednostavne nabave

	Vrijeme trajanja savjetovanja: Savjetovanje je provedeno u trajanju od 30 dana odnosno od 11. lipnja 2026. godine do 11. srpnja 2026. godine

	Cilj i glavne teme savjetovanja
	Osnovni cilj savjetovanja bio je dobivanje povratnih informacija od zainteresirane javnosti u svezi predloženog Pravilnika.

	Redni broj
	Naziv dionika (pojedinac, organizacija, institucija)
	Članak na koji se odnosi primjedba/

prijedlog
	Tekst primjedbe/prijedloga
	Prihvaćanje/ neprihvaćanje primjedbe ili prijedloga

	1.
	poduzetnik
	U primjedbi/prijedlogu nije izričito navedeno na koji se članak odnosi
	Odredbe u Pravilniku za plaćanje naknade za rješavanje prigovora nezakonito su i protuustavne te naručiteljima nije i ne može biti dopušteno samostalno propisivanje novčanih naknada za rješavanje prigovora.

U pravnom poretku Republike Hrvatske javna davanja, pristojbe i naknade koje su preduvjet za ostvarivanje pravne zaštite mogu se propisivati isključivo zakonom koji donosi Hrvatski sabor.

Grad svojim internim pravilnikom (koji je podzakonski, autonomni akt) nema zakonodavnu ovlast uvoditi financijske namete građanima i gospodarskim subjektima koje nisu prethodno utvrđene u zakonu.

Preslikavanje modela naknada kakve naplaćuje Državna komisija za kontrolu postupaka javne nabave u

redovnim postupcima javne nabave tj. u žalbenom postupku- na razinu internog pravilnika je teška povreda ovlasti. Također, naknada za žalbu (što nije prigovor) koja se uplaćuje DKOM-u je propisana ZAKONOM.

Zakon o općem upravnom postupku, koji se supsidijarno primjenjuje na sve postupke javnopravnih tijela ako specifično pitanje nije drukčije uređeno posebnim zakonom, jasno definira prigovor kao besplatan instrument

zaštite.

Uvođenje naknade u fiksnom iznosu ili postotnom udjelu od procijenjene vrijednosti nabave izravno odvraća i

sprječava gospodarske  subjekte od podnošenja prigovora te isto predstavlja neustavno ograničavanje pristupa pravnoj zaštiti.

Zakon o javnoj nabavi daje naručitelju pravo da općim aktom uredi pravila, uvjete i postupke jednostavne

nabave te se navedena autonomija odnosi isključivo na proceduralne korake (npr. rokove za dostavu ponuda,

broj ponuditelja koje se poziva i sl.), a nikada na uvođenje financijskih sankcija ili tarifa za pokretanje internih postupaka preispitivanja vlastitih odluka jer kao što je navedeno, isto je u isključivoj ovlasti donositelja zakona

u RH.
	Primjedba/prijedlog je razmotren i prihvaća se. Vidjeti članke 34., 36. i 37. konačnog Prijedloga pravilnika.

	2.
	Luka Fućak, građanin
	U primjedbi/prijedlogu se izrijekom poziva na članak 9. i članak 6.
	Članak 9. predviđa liberalan pristup za nabave do 7.000,00 eura, omogućujući upravnim tijelima izravan izbor

samo jednog gospodarskog subjekta. Iako je to zakonski dopušteno, čisti subjektivni odabir bez ikakve tržišne utakmice do tog iznosa može smanjiti transparentnost. Napredni gradovi ovaj rizik rješavaju uvođenjem

internih digitalnih platformi za mikro-nabave.

Predlaže se smanjenje praga za čisto izravno ugovaranje na 3.000,00 eura. Za nabave od 3.000,00 do 7.000,00 eura predlaže se izmjena Članka 6. stavka 4. na način da se propiše obvezno korištenje specijaliziranog gradskog web servisa preko kojeg će se automatizirano zatražiti i zaprimiti minimalno dvije ili tri ponude s otvorenog tržišta.
	Ministarstvo gospodarstva RH (nadležno za politiku javne nabave) je u tijeku javnog savjetovanja u svom javno objavljenom mišljenju, u bitnom, ocijenilo dopuštenim
 da naručitelji svojim Pravilnikom odrede da se nabave do iznosa od 10.000,00 eura provode izravnim ugovaranjem, budući da Zakon naručitelju prepušta autonomiju u definiranju postupanja u jednostavnoj nabavi, pod uvjetom da su pravila unaprijed propisana, da ne ograničavaju tržišno natjecanje više nego što je nužno te da omogućuju provjerljiv i transparentan revizijski trag.
Imajući u vidu naprijed navedeno

 primjedba/prijedlog je razmotren, ali nije prihvaćen.  

Prijedlog da se propiše obvezno korištenje specijaliziranog web servisa također je razmotren, ali nije prihvaćen, s obzirom na to da su vrste i načini provedbe postupaka jednostavne nabave koji su propisani pravilnikom u skladu s načelima javne nabave koja vrijede i za postupke jednostavne nabave.  

	3.
	Luka Fućak, građanin
	U primjedbi/prijedlogu se izrijekom poziva na članak 4.
	Automatizirana digitalna provjera sukoba interesa (Red Flags mehanizam)

Članak 4. se generički poziva na odgovarajuću primjenu odredbi ZJN 2016, što u praksi najčešće rezultira pukim ručnim potpisivanjem izjava o nepostojanju sukoba interesa od strane članova povjerenstva. Kako bi se

postigao stvarni antikoruptivni učinak naveden u Obrazloženju, provjera se mora digitalizirati i automatizirati.

Dodati novi stavak 3. koji glasi: „U svrhu učinkovitog prepoznavanja sukoba interesa, Naručitelj će prije donošenja odluke o odabiru provesti automatiziranu provjeru povezanosti članova stručnog povjerenstva i gradskih dužnosnika s ponuditeljima, kroz povezivanje gradskog poslovnog informacijskog sustava s javnim registrima trgovačkih društava i obrtnika.“
	S obzirom na to da su Zakonom o izmjenama i dopunama Zakona o javnoj nabavi NN 48/2026 dodatno uređena i pooštrena pravila u vezi sukoba interesa u postupcima javne nabave, a da je pravilnikom propisana njihova odgovarajuća primjena u jednostavnoj nabavi, ocjenjuje se da će se na taj način i u postupcima jednostavne nabave postići isti ciljevi kojima se kod ovih zadnjih izmjena i dopuna zakona vodio sam zakonodavac.
Stoga je

 primjedba/prijedlog (uključivo prijedlog za digitalizacijom i automatizacijom provjera) razmotren, ali nije prihvaćen.

	4.
	Luka Fućak, građanin
	U primjedbi/prijedlogu se izrijekom poziva na članak 5.
	Članak 5. stavak 3. propisuje da su upravna tijela dužna ažurno voditi evidenciju nabava i narudžbenica u

internom poslovnom informacijskom sustavu Naručitelja. Budući da se radi o trošenju javnog novca, ti podaci ne bi trebali biti dostupni samo unutar zatvorenog gradskog sustava, već se moraju automatski otvarati prema

građanima.

Dodati novi stavak 4. koji glasi: „Podaci iz internog registra ugovora i izdanih narudžbenica iz stavka 3. ovoga članka automatski se i u realnom vremenu javno objavljuju na mrežnim stranicama Naručitelja u strojno čitljivom obliku (CSV ili JSON format), sukladno međunarodnom standardu otvorenih podataka o javnoj nabavi (OCDS).“
	S obzirom na to da su podaci na koje se odnosi predmetna primjedba/prijedlog već javno dostupni putem Aplikacije Otvoreni proračun (Transparentnost Grada Rijeke) te putem Registra ugovora u EOJN RH i na službenim stranicama Grada, ocjena je da je nesvrsishodno ovom materijom opteretiti pravilnik o provedbi postupaka jednostavne nabave.
Slijedom navedenog, primjedba/prijedlog je razmotren, ali nije prihvaćen.  

	5.
	Luka Fućak, građanin
	U primjedbi/prijedlogu se izrijekom poziva na članak 32. i članak 36.
	Članak 32. stavak 4. i Članak 36. stavak 4. (Pravna zaštita):

U navedenim člancima stoji da se pismena i odluke o prigovorima, ako dostava putem EOJN RH nije moguća, dostavljaju "drugim elektroničkim sredstvima komunikacije (na dokaziv način)". Budući da su rokovi u postupku pravne zaštite iznimno kratki (npr. 5 dana za prigovor, 15 dana za odluku), formulacija "na dokaziv način" ostavlja pravnu prazninu. Primjerice, ako Naručitelj pošalje odluku e-mailom u petak u 23:00 sata, postavlja se pitanje teče li rok od subote ili od idućeg radnog dana, što može dovesti do skupih pravnih sporova.
	Primjedba/prijedlog je razmotren i djelomično se prihvaća. Vidjeti članak 32. stavak 4. i članak 36. stavak 4. konačnog Prijedloga pravilnika.
Vezano za dio primjedbe/prijedloga koji se odnosi na računanje rokova upućuje se na članak 15. stavak 1. konačnog Prijedloga pravilnika kojim je propisana odgovarajuća primjena odredbi ZJN 2016, ukoliko pojedina pitanja nisu uređena Pravilnikom ili drugim aktom Naručitelja kojim je regulirano područje jednostavne nabave, što uključuje i odredbe zakona o računanju rokova.

	6.
	Luka Fućak, građanin
	U primjedbi/prijedlogu se izrijekom poziva na cjeloviti dokument (posebno članak 2. i članak 14.)
	Obuhvat: Cjeloviti dokument (Posebno Članak 2. i Članak 14.):

Dokument u Članku 2. detaljno razrađuje opća načela javne nabave, a Članak 14. definira kriterije ekonomski

najpovoljnije ponude. Međutim, s obzirom na to da jednostavna nabava čini brojčano najveći udio u proračunskim transakcijama Grada, ona mora biti poluga za ostvarivanje ekoloških ciljeva i održivog razvoja.

Moderni pravilnici u EU ne dopuštaju da se jednostavna nabava provodi isključivo po kriteriju najniže cijene bez osvrta na okoliš.

Predlaže se u Članak 2. uvrstiti načelo ekološke i društvene održivosti, a u Članku 14. stavku 2. definirati

obvezu da se, kad god je to primjenjivo s obzirom na predmet nabave, u kriterije za odabir uvrste ekološka svojstva, trošak životnog vijeka proizvoda (LCC) ili društveni kriteriji (npr. zapošljavanje teže zapošljivih

skupina).
	Vezano za ovu primjedbu/prijedlog ocjena je da je predmetni pravilnik u potpunosti usklađen sa Zakonom o javnoj nabavi te s Odlukom Vlade RH o provedbi zelene javne nabave i kao takav predstavlja primjerenu podlogu za provođenje zelene nabave u svim postupcima jednostavne nabave gdje je to primjenjivo.
Zbog navedenog, ocjena je da je nesvrsishodno ovom materijom dodatno opteretiti pravilnik. Stoga je primjedba/prijedlog razmotren, ali nije prihvaćen.

	7.
	Luka Fućak, građanin
	U primjedbi/prijedlogu se izrijekom poziva na članak 1. i članak 6.
	Predlaže se da se u tekstu Pravilnika ili u pratećem aktu jasno definira pojam "specijalizirani web servis" iz

članka 1. stavka 3. i članka 6. stavka 4., budući da se radi o kanalu kroz koji prolazi cjelokupna nabava

vrijednosti do 7.000,00 eura. Ostaje nejasno o kojem se sustavu radi, je li javno dostupan gospodarskim

subjektima bez posebne registracije te hoće li podaci iz njega biti dostupni javnosti. Nejasnoća ovog pojma

otvara prostor za neujednačenu praksu među upravnim tijelima.
	Prijedlog da se jasno definira pojam specijalizirani web servis razmotren je, ali nije prihvaćen.

Ocjenjuje se da je korištenje pojma specijalizirani web servis u pravilniku dovoljno određeno u smislu definiranja da se postupak jednostavne nabave može provoditi i putem takvog alata. 
Ujedno se ističe da se postupak jednostavne nabave mora provoditi sukladno načelima javne nabave, što pored ostalog znači i obvezu koristiti alate primjenom kojih se ta načela također ostvaruju. 

	8.
	Luka Fućak, građanin
	U primjedbi/prijedlogu se izrijekom poziva na članak 2.
	Predlaže se uvođenje obveze periodičkog javnog objavljivanja podataka o izravnim ugovaranjima vrijednosti

do 7.000,00 eura (primjerice tromjesečno, na www.rijeka.hr, u strojno čitljivom obliku), s podacima o

naručitelju, predmetu nabave, iznosu i odabranom gospodarskom subjektu. Ovaj segment nabave trenutno je

jedini bez ikakve javne objave, a upravo je najpodložniji rizicima od narušavanja tržišnog natjecanja koje članak 2. stavak 3. načelno zabranjuje. Javna dostupnost agregiranih podataka ne bi opteretila postupak, a značajno bi ojačala nadzor javnosti i antikorupcijski učinak koji se, prema Obrazloženju, navodi kao jedan od ciljeva ovog Pravilnika.
	S obzirom na to da su podaci na koje se odnosi predmetna primjedba/prijedlog već javno dostupni putem Aplikacije Otvoreni proračun (Transparentnost Grada Rijeke) te putem Registra ugovora u EOJN RH i na službenim stranicama Grada, ocjena je da je nesvrsishodno ovom materijom opteretiti pravilnik.

Slijedom navedenog, primjedba/prijedlog je razmotren, ali nije prihvaćen.

	9.
	Luka Fućak, građanin
	U primjedbi/prijedlogu nije izričito navedeno na koji se članak odnosi
	Predlaže se da odluke Gradonačelnika kojima se upravnim tijelima-korisnicima nabave dopušta samostalna

provedba postupaka jednostavne nabave vrijednosti veće od 7.000,00 eura (mimo centralnog upravnog odjela za javnu nabavu) budu obrazložene i javno objavljene. Centralizacija provedbe u stručnom upravnom odjelu

jedna je od temeljnih novosti ovog Pravilnika usmjerenih na profesionalizaciju i transparentnost nabave, stoga iznimka od tog pravila treba biti praćena barem minimalnom razinom javne kontrole kako se svrha

centralizacije ne bi u praksi zaobilazila.
	Primjedba/prijedlog je razmotren, ali nije prihvaćen. 
Imajući u vidu odredbe Zakona o pravu na pristup informacijama, ocjena je da je ovu materiju nesvrsishodno dodatno regulirati ovim pravilnikom. 

	10.
	Luka Fućak, građanin
	U primjedbi/prijedlogu se izrijekom poziva na članak 37. i članak 34.
	Predlaže se preispitivanje praga od 15.000,00 eura iznad kojeg tek postoji pravo na prigovor. Nabave

vrijednosti 7.000–15.000 eura ostaju potpuno bez mehanizma pravne zaštite, iako se za taj raspon provodi puni

postupak ograničenog prikupljanja ponuda. Predlaže se ili spuštanje praga za pravo na prigovor, ili uvođenje

pojednostavljenog internog mehanizma prigovora za taj raspon vrijednosti.

Nadalje, predlaže se da se visina naknade za pokretanje postupka po prigovoru iz članka 37. učini progresivnijom za nabave bliže donjem pragu (15.000–25.000 eura), jer fiksni iznos od 125,00 eura predstavlja razmjerno velik trošak za manje gospodarske  subjekte i može ih obeshrabriti od podnošenja opravdanog prigovora.

Dodatno, predlaže se izmjena članka 34. stavka 2. na način da se dokaz o uplati naknade (za razliku od sadržajnih nedostataka prigovora) može naknadno dostaviti u kratkom naknadnom roku, umjesto automatskog odbacivanja prigovora kao neurednog, budući da se radi o formalnom, lako otklonjivom nedostatku koji ne

utječe na meritum prigovora.
	Primjedba/prijedlog je razmotren, ali nije prihvaćen. 
S obzirom na to da je pravilnik i u ovoj materiji usklađen sa novim Zakonom o izmjenama i dopunama Zakona o javnoj nabavi
ocjena je da će se propisanom pravnom zaštitom ostvariti 

ciljevi kojima se kod ovih zadnjih izmjena i dopuna zakona vodio sam zakonodavac.

Vezano za dio primjedbe/prijedloga koji se odnosi na naknadu u postupku po prigovoru vidjeti obrazloženje na primjedbu/prijedlog pod red. br. 1. odnosno članke 34., 36. i 37. konačnog Prijedloga pravilnika.


	11.
	Luka Fućak, građanin
	U primjedbi/prijedlogu se izrijekom poziva na članak 13.
	Iako Obrazloženje navodi poticanje sudjelovanja malog i srednjeg poduzetništva kao jedan od ciljeva

Pravilnika, konkretne mjere u tekstu izostaju. Predlaže se:

gdje je predmet nabave prirodno djeljiv, izričito potaknuti podjelu nabave na grupe (lotove) radi omogućavanja

sudjelovanja manjih gospodarskih subjekata;

propisati standardno razuman rok plaćanja (npr. do 30 dana) kao sastavni element poziva za dostavu ponuda;

u članku 13. stavku 5. predvidjeti dulji minimalni rok za dostavu ponuda (dulji od 5 dana) razmjerno vrijednosti

i složenosti predmeta nabave, osobito za radove bliže gornjem pragu od 45.000 eura, kako bi manji subjekti imali realnu mogućnost pripreme ponude.
	Primjedba/prijedlog je razmotren, ali nije prihvaćen. 
U odnosu na dio primjedbe/prijedloga koji se odnosi na podjelu predmeta nabave na grupe, napominje se da ovaj pravilnik dozvoljava podjelu predmeta nabave s obzirom na to da isto proizlazi iz primjene samih načela javne nabave koja se primjenjuju u postupcima jednostavne nabave.
U odnosu na dio primjedbe/prijedloga koji se odnosi na rok plaćanja, napominje se da je ova materija regulirana posebnim propisom zbog čega je istu nesvrsishodno regulirati ovim pravilnikom.
 U odnosu na dio primjedbe/prijedloga koji se odnosi na minimalni rok za dostavu ponude, ukazuje se da tim člankom pravilnika definirano da rok za dostavu ponuda mora biti prije svega primjeren, dok je u stavku 5. dodatno propisana donja granica prihvatljivosti roka.

	12.
	Luka Fućak, građanin
	U primjedbi/prijedlogu se izrijekom poziva na članak 7. i članak 12.
	Predlaže se da se uz Zapisnik o pregledu i ocjeni ponuda prilaže i pisana izjava članova stručnog povjerenstva o

nepostojanju sukoba interesa u odnosu na sudionike konkretnog postupka nabave, umjesto samo općenitog

upućivanja na odgovarajuću primjenu ZJN 2016. Nadalje, kod primjene iznimki poput one iz članka 7. stavka

3. točke b) (nabava od samo jednog gospodarskog subjekta iz tehničkih razloga), predlaže se da obrazloženje

takve iznimke, uz predlagatelja, potvrđuje i osoba s certifikatom iz javne nabave iz članka 12. stavka 3., s

obzirom na to da je ovo tipično mjesto rizika prilagodbe tehničke specifikacije unaprijed odabranom dobavljaču
	Primjedba/prijedlog je razmotren, ali nije prihvaćen. 
U odnosu na dio primjedbe/prijedloga koji se odnosi na sukob interesa, ukazuje se da je pravilnik i u toj materiji usklađen sa novim Zakonom o izmjenama i dopunama Zakona o javnoj nabavi te nameće pravne standarde vezano za sukob interesa iz javne nabave odgovarajuće primjenjivati i u postupcima jednostavne nabave.
U odnosu na dio primjedbe/prijedloga koji se odnosi na obrazlaganje iznimke, 

ukazuje se da su ovlasti i zadaće unutar gradske uprave već regulirani drugim propisima zbog čega je ovu materiju nesvrsishodno regulirati ovim pravilnikom. Dodatno s tim u vezi upućuje se i na članke 3. i 12. konačnog Prijedloga pravilnika.

	13.
	Luka Fućak, građanin
	U primjedbi/prijedlogu se izrijekom poziva na članak 5.
	Predlaže se uvođenje obveze da Naručitelj jednom godišnje objavi zbirno izvješće o provedenoj jednostavnoj nabavi u prethodnoj godini (ukupan broj postupaka i njihova ukupna vrijednost, razvrstano po vrsti postupka – izravno ugovaranje, ograničeno i javno prikupljanje ponuda). Takvo izvješće ne zahtijeva dodatnu

administraciju s obzirom na to da se svi podaci već vode u poslovnom informacijskom sustavu Naručitelja

sukladno članku 5., a bitno bi doprinijelo civilnom nadzoru i mjerljivosti ciljeva reforme.
	S obzirom na to da su podaci na koje se odnosi predmetna primjedba/prijedlog već javno dostupni putem Aplikacije Otvoreni proračun (Transparentnost Grada Rijeke) te putem Registra ugovora u EOJN RH i na službenim stranicama Grada, ocjena je da je nesvrsishodno ovom materijom opteretiti pravilnik o provedbi postupaka jednostavne nabave, uz napomenu da su podaci o jednostavnim nabavama i inače dostupni sukladno važećoj pravnoj regulativi RH.

Slijedom navedenog, primjedba/prijedlog je razmotren, ali nije prihvaćen.

	14.
	Luka Fućak, građanin
	U primjedbi/prijedlogu se izrijekom poziva na članak 25.
	Predlaže se razmotriti mogućnost ograničenog produljenja trajanja okvirnog sporazuma iz članka 25. stavka 2. u opravdanim slučajevima (npr. viša sila, objektivne okolnosti izvan utjecaja Naručitelja), po uzoru na fleksibilnost koju za takve situacije dopušta ZJN 2016 za režim iznad pragova, umjesto apsolutnog ograničenja na dvije godine bez ikakve iznimke.
	Primjedba/prijedlog je razmotren, ali nije prihvaćen. 
Okvirni sporazum kao tehnika nabave sam po sebi stvara
određenu zatvorenost tržišta tijekom trajanja sporazuma zbog čega se ocjenjuje da reguliranje tog instituta analogno propisanom u Zakonu o javnoj nabavi, nije u duhu načela javne nabave koja se primjenjuju u postupcima jednostavne nabave.

	15.
	Luka Fućak, građanin
	U primjedbi/prijedlogu nije izričito navedeno na koji se članak odnosi
	Pravilnik na više mjesta koristi neodređeni pojam "primjeren rok" bez donje granice (npr. rok za odgovor na

upit gospodarskog subjekta, rok za pripremu poziva). Predlaže se da se, gdje god je to moguće, odredi barem okvirni minimalni rok (npr. najmanje 2–3 radna dana), radi veće pravne sigurnosti i za naručitelja i za

gospodarske subjekte te radi ujednačavanja prakse među upravnim tijelima.
	Primjedba/prijedlog je razmotren, ali nije prihvaćen. 
Ukazuje se da izraz „primjereno“ u pravilniku valja prije svega tumačiti sukladno načelima javne nabave koja se primjenjuju u postupcima jednostavne nabave.

	16.
	Luka Fućak, građanin
	U primjedbi/prijedlogu nije izričito navedeno na koji se članak odnosi
	Predlaže se da Pravilnik, u skladu sa suvremenim trendovima javne nabave na razini EU, potiče primjenu

kriterija društveno odgovorne i okolišno održive nabave i u segmentu jednostavne nabave – primjerice mogućnost uključivanja energetske učinkovitosti, smanjenja otpada ili zapošljavanja osoba s invaliditetom kao

dodatnih (ne isključivih) kriterija u pozivima za dostavu ponuda vrijednosti iznad određenog praga. Time bi se

jednostavna nabava, koja čini brojčano najveći dio ukupne gradske nabave, uskladila s ciljevima klimatske i socijalne politike Grada.
	Vezano za ovu primjedbu/prijedlog ocjena je da je predmetni pravilnik u potpunosti usklađen sa Zakonom o javnoj nabavi i kao takav predstavlja primjerenu podlogu za provođenje tim zakonom proklamirane zelene nabave i socijalne politike u svim postupcima jednostavne nabave gdje je to primjenjivo.

Zbog navedenog, ocjena je da je nesvrsishodno ovom materijom dodatno opteretiti pravilnik. Stoga je primjedba/prijedlog razmotren, ali nije prihvaćen.

	17.
	Luka Fućak, građanin
	U primjedbi/prijedlogu nije izričito navedeno na koji se članak odnosi
	Predlaže se uvođenje mehanizma praćenja učestalosti izravnih ugovaranja s istim gospodarskim subjektom unutar kalendarske godine (npr. evidencija broja i ukupne vrijednosti sklopljenih poslova po dobavljaču), kako

bi se pravovremeno uočili obrasci sustavnog favoriziranja pojedinih subjekata kroz segment nabave koji ne prolazi kroz konkurentski postupak.
	Ocjenjuje se da ovaj pravilnik sam po sebi predstavlja alat za učinkovitu borbu protiv bilo kakvog favoriziranja pojedinih subjekata protivno pravilima javne nabave, koja se primjenjuju i u postupcima jednostavne nabave, zbog čega je nesvrsishodno isti dodatno normirati.   
Slijedom navedenog, primjedba/prijedlog je razmotren, ali nije prihvaćen.  

	18.
	Luka Fućak, građanin
	U primjedbi/prijedlogu nije izričito navedeno na koji se članak odnosi
	Predlaže se da se, s obzirom na obveze javnih tijela u pogledu digitalne pristupačnosti sadržaja, izričito propiše da "specijalizirani web servis" i sva komunikacijska sredstva korištena u postupcima jednostavne nabave

moraju biti u skladu sa standardima pristupačnosti, kako gospodarski subjekti s invaliditetom ne bi bili u

nepovoljnijem položaju.
	Vezano za ovu primjedbu/prijedlog ocjena je da je predmetni pravilnik u potpunosti usklađen sa Zakonom o javnoj nabavi i kao takav predstavlja primjerenu podlogu za provođenje tim zakonom proklamiranu socijalnu politiku (uključivo pristupačnost za osobe s invaliditetom) u svim postupcima jednostavne nabave gdje je to primjenjivo.

Zbog navedenog, ocjena je da je nesvrsishodno ovom materijom dodatno opteretiti pravilnik. Stoga je primjedba/prijedlog razmotren, ali nije prihvaćen.


Napomena: U vremenu trajanja savjetovanja pravovremeno je pristiglo 18 primjedbi/prijedloga zainteresirane javnosti na Nacrt prijedloga Pravilnika. Dodatno, s obzirom na to da je tijekom javnog savjetovanja javno objavljeno mišljenje Ministarstva gospodarstva RH u vezi s ovlaštenicima prava na prigovor, upućuje se na novi stavak 2. članka 31. konačnog Prijedloga pravilnika. Ujedno se ispravlja i omaška u pisanju u stavku 2. članka 3. konačnog Prijedloga pravilnika.
